text:
Chei di Contecurte
L’Ostîr
L’Ostîr al è Rafâel Serafin (Raffaele Serafini), cognossût tal web tant che gelostellato, cîl glaçât di une volte e salvadeat di cumò. Rafaêl al trafiche dispès cu la marilenghe e cu la leterature. Furlan dal ’75, al insegne economie aziendâl, dirit e altris brutis robis ai fruts des superiôrs, ma i è capitât ancje di insegnâ la marilenghe ai fruts plui piçui o fâ il sportelist di furlan. Al scrîf par furlan i cartelons par l’Udin, al lei libris par fruts, al scrîf contis curtis ancje par talian, al bute jù i pensîrs cuant che i capite, e di sigure al fâs cualchi altre robe che cumò no si vise. Al à vût lavorât intal mont de editorie e al cîr di lei libris di ogni sorte, cuntun voli in plui par chei di contis. Par cumò al à publicât Contis di famee (2015), Soreli jevât a mont (Premi San Simon 2015), Contis sot spirt (Premi San Simon 2017), Altris contis di famee (2018) e Bisest (Premi San Simon 2019). Cuant che al pues al inmanee spetacui di contis curtis e al puarte la osterie ator pal Friûl. Al è lui che al lei lis vuestris contis e lis publichee.
Il Famei
Checo Tam (Francesco Tami) al è un furlan dal ’63 e al è di Pavie (No, no chê di Milan…). Al è un colaboradôr di Radio Onde Furlane e al scrîf articui musicâi par rivistis e fanzines. Intal 2000 al à vinçût il premi San Simon pe narative cu La maree nere e altri contis e il prin premi intal concors pes senegjaturis dal CEC cun Viatores. Altris sôs contis a son vignudis fûr su la riviste La Comugne, dulà che intal 2002 a je stade publicade la sô senegjature Ecstasy. Tal 2002 al à publicât une opare une vore origjinâl, l’audiolibri Sense parodie des oparis di fantasience dai agns ’50. Al è ancje cjantant de gnove formazion dai Soglia del Dolore (punk band) dal 2004. Intal 2008 al vinç il Premi Friûl cul progjet Francis and The Phantoms (darkwave). Pe Kappa vu al à publicât Scûr di lune, e Disvuedant il scansel. Al à une vore di contis su cheste osterie e al è il letôr plui fidât des contis dal Ostîr e lu compagne simpri tes sôs scorsenadis leteraris…
Il Berlon
Michêl Londar (Michele Londero), ch’al sedi di Glemone si lu capìs dal cognon… Al è un furlan dal ’71 e dal 1999 al lavore come educadôr, imbastint progjets in favôr di personis cun disabilitât, par cont de AAS3 “Alto Friuli – Collinare – Medio Friuli”. Dal 2000, cun altris siei compaesans, al à metût sù la Companie di teatri amatoriâl Dreteledrôs e di chê volte al à burît fûr cualchi spetaculut, une vore di leturis e plui di cualchi cors di fonde par condividi cheste passion e par stiçasi e stiçâ chei altris a fâ i conts cun lis propis emozions. Intes robis che i plasin si bute cun morbìn, come tirâ sù ulîfs par fâ il vueli dulà butâ dentri i pevaroncins dal Ostîr, o pûr, tai ultins timps, mentintsi tal cjâf di zuiâ a rugby te scuadre dai vecjats (old) dai Black Ducks Rugby Gemona. Al à ancje scomençânt a scrivi alc pe ostarie…
La Massarie
Margarite Cogôi (Margherita Cogoi) no sa masse ben ce che e je, e soredut no sa parcè. E sa, però, che i plâs sunâ, cjantâ e balâ, fâ confusion e che se lavoràs trop che e mangje e sarès bielzà siorissime. (Si è laureade in Siencis Internazionâls e Diplomatichis e e à cjapât il diplome di piano al Conservatori, tant par no fâsi mancjâ nuie). A seconde dai dîs e pense che la vite sedi une freadure grandonone cence sens o une fortune plene di oportunitâts. La sô pôre e je chê di butâ vie il timp, la sô passion e je di butâsi in robis e puescj gnûfs, pene ch’e po. Ancje cuant che a somein plens di int fûr cu la cassele, come Contecurte. Tant al è che ancje jê, stiçâde dal ostîr, e à tacât a scrivi…
La Sartore
Astrid Virili di piçule le an mandade a scuele di “cucito” e jè e veve ancje imparât, ma di grande e à scuviert che i plaseve di plui tajâ e cusî pixel invessit che vistîts. Blogarine, splinderiane, anobiane, friendfeediane, tumblerine… e a doprât scuasit ducj i socialins che a esistin, e ancje cualchidun che nol esist plui. E disin che e jè une persone
permalose riservade ma se e cjate une robe che e val la pene e ven cun vualtris fin a Parigi.
Il Cramâr
Pablo Gortan (Pablo Gortan) al è nassût a Tumieç di pari cjargnel e mari galiziane, “libar di scugnî lâ” par tradizion ataviche. Al à vût vivût, ce tant ce pôc, a Tarvis, Udin, Padue, Mosche, Brno, e cumò al è a stâ a Praghe, là che al lavore cun snait e passion tal setôr dal CTRL+C & CTRL+V. No i gjavaran mai la convinzion che il viaç dibessôl nol sedi avonde, e che par sperâ di imparâ alc al coventi lâ, e po fermâsi, e po tornâ. Un tant al vâl, al dîs lui, pai libris. Al è par chest che al cjate gust inte traduzion, tirant a ciment se stes e la nestre biele lenghe, cirint di vistî di un altri sunôr (cuasi) chel stes concet; gjavant di ca e zontant di là, se al covente, a ûs di un sartôr.
La Coghe
La Fuguline (Serena Fogolini), furlane di risultive, e je vignude sù jenfri un flum e une roie, ta chei agns che lis bisatis a saltavin ancjemò dentri des nassis daspò di un burlaç e che si podeve zuiâ a distirâsi tal mieç de strade. E à vût lavorât par ents culturâi e forsit e devi vê seguît ancje cualchi progjet di ricercje, aben che no vedi ancjemò ben capît ce che e sedi daûr a cirî te sô vite. Ore presinte, e matee cu la lenghe furlane, fasint fente di vênt un pocje di cognossince. No i plâs fevelâ plui di tant e e à miôr scoltâ, soredut storiis, massime se contadis di un palc. Si lasse strissinâ des novitâts, cirint di zontâ un piç di sâl aes propuestis mataranis, ancje se dispès si sconfont cul pevar. Come ducj chei nassûts tal segn dai zimui, e à une dople muse. Cun di plui, ogni tant i capite ancje di stâ denant des senis di un teatri. Ocjo duncje a no cjapâle masse sul seri!
Il Dorondon
Jacum Trevisan (Giacomo Trevisan) al è stât striât di picjul dal mont teatrâl. La sô ricercje culturâl e misclice tecnichis e imprescj diferents. Al è atôr e cjantant in un grum di spetacui in lenghe taliane e furlane, vignint ancje dret di G. De Monticelli, F. Fantini e G. De Luigi. Tal 2010 Dall’alto, spetacul sul cjampanîl di Codroip, al è stât il so debut come dramaturc e regjist. Come scritôr al à publicât contis tant par talian che par furlan. Di doi agns in ca al met adun test e regjie da la Sacre Rapresentazion de Passion di Cicunins di Feagne.
Il Cjantôr
Bizio Citòs (Fabrizio Citossi) bio in arîf (forsit…)
Il Poete
Il Polente (Franco Polentarutti)… bio in arîf (mancul di chê di prin, ma di un poete ce vûstu pratindi)
Chei di Contecurte di une volte
La camarele, Lussia di Uanis (Lucia Pinat), letore intes grandis ocasions. Lussia a jè di Joannis ma vîf a Mortean. Lussia a jè cumò in orbita in the sky with diamond parsè che si à inamorada. Lussia a jè mari di doi gavanei. Lussia lavora di tancj agns cui fruts ator pa regjon e inaltrò… scrîf spetacui e puisiis. Lussia pitura monts, lei libris e contis a vôs alta, pa radio, pa lis stradis, Lussia a jè una Trastolona. Lussia à partecipât a diviars Poetry Slam e a’ nd à ancja organizâts un Trê. Lussia à vût il plasê di colaborâ cun tancj musiciscj, in particolâr, à vût doi grops che la acompagnavin ta la letura des sôs poesîs: K’Ramar e Eletrike Skeletriche Poetiche. Lussia à fat tantis voltis pardibon la osteade (gestiva un osteria in montagna tai periodos di feriis di ches altris. Lussia fâs part da SottanePoetiche… un grop di feminis creativis. Lussia ancjemò no sa se che fasarà di granda.
L’Ostîr in seconde, Dree Venier (Andrea Venier), copari dal Ostîr e chel che al metût lis fondis dal prin storic blog su Splinder. Pari dai gnognosaurs e di un sac di altris robis.
Gianfranco Pellegrini (Garzon), Sandri Carrozzo (Camarîr), a son colaboradôrs che a àn judât a meti inpins Contecurte, cun ideis, gnovis, lezions di lenghe e leterature e contis. Pa cumò a son in feriis, ma cuissà che no tornin dongje… Intant, intes contis, tai stuzighets e tai imprescj, a si pues lei ce che a àn scrit par la nestre Ostarie.
Chei chei ogni tant a dan une man
Gian De Steja Al è un sflacjon passionât di grafiche digjitâl, ma al à rivât a cjatâ il timp di regalâ a cheste Osterie il banner e cualchi sbit di grafiche. Se us ves di coventâ lu cjatais sul so blog, Dio disse Kung.
Marcello Marangone Al à regalât ae ostarie una schirie di fotografiis che a ricuardin ducj i zûcs di une volte, ma fats zuiâ ai fruts di cumò.


c: text/html

text:
CULTURE - LA FABRICHE DAI… LIBRIS - Leonardo Zanier, Libers di scugnî lâ
Lassâ / la famea / la cjasa / il beârz / l’ostaria / i amîs / las pedradas / un cîl da sisilas / i odôrs / di una vita.
Bussâ / la femina / i fruz / ridint / plens di poura / di mètisci / a vaî / e po’ lâ / cun corieras / e trenos / lontans / dulà che l’âga / à un âti savôr / e no san fâ / la polenta / e il vin / nol sa di nuje / e la int / a à pressa.
Lenart Zanier al à scrit lis miôr poesiis che mai a sedin stadis dedicadis al teme de emigrazion. Stagionaj (che o vin citade) e je tirade fûr di chê opare fondamentâl che e je Libers di scugnî lâ, racuelte di poesiis scritis intai agns 60-62 dal secul passât (publicade di Garzanti intal 1977).
Zanier, lui stes emigrant par un ciert periodi, al à ancje studiât il fenomen de emigrazion dal pont di viste sociologjic e storic, stant che al è un inteletuâl complet. Ma i viers culì parsore a son poesie pure e pardabon no si podarès dî miôr di chel moment, il moment dai salûts di un om che al scuen lâ. Il poete al rive adore a cubiâ la violence de denunzie des injustiziis sociâls che la emigrazion le permetin, cu la rapresentazion liriche comovude e misurade dai sintiments des personis che chei sintiments ju provin.
Ma Zanier al sa ancje tocjâ altris cuardis: chê de ironie che e rive adore a demistificâ i mîts fats sù a la buine, cuant che no son propit inventâts dal dut par fâ stâ buine la int. E cussì al sucêt che l’alpin di bronç di Comelians al devente un tricul tracul pai fruts (la canaja…) o che Capo retto al sedi la sequence logjiche di Risorgi mento.
O che un sant, Sant Martin, al sedi viodût cun voi gnûfs, voi une vore critics, e no plui chei de venerazion. Al è il teme di une poesie famose di Zanier, musicade dal Cjançonîr di Daêl ancjemò intai agns dal ‘70. E culì test poetic dissacrant e musiche (di Gianni Iustulin) a cjatin une armonie straordenarie par dâi vite a un piçule grande opare mestre.
Sant Martin, come che si sa, al è deventât famôs inte iconografie popolâr pal at di gjenerositât a rivuart di un puarin plen di fam e frêt che il sant i regalà un toc de sô mantiline. Zanier nol viôt cuissà ce tante gjenerositât in chest at. E al met il dêt su la plaie: facil di fâ la limuesine, dâsi une slavassade a la cussience, cul tirâ fûr une palancute che nancje no si nacuarzìn di vêle o no vêle. E i svuizars a àn mitude la imagjin di Sant Martin sui lôr biliets di bancje. E ducj o savìn ce che e vûl dî la peraule “bancje” pe Svuizare. E cheste caritât e domande di spindi “doi par dâ e trê par fâlu savê”. Insome dut il contrari di ce che al diseve il Vanzeli…
Laurin Zuan Nardin

robotstxt: allowed

filter: keep


text:
Folkest, la 41e edizion e je in program dai 20 di jugn ai 22
La 41e edizion e je in program dai 20 di jugn ai 22 di lui cuntune anteprime spietade intal cartelon estîf in program par sabide ai 16 di març al teatri Miotto di Spilimberc cul conciert di debut dal gnûf tour de storiche band “Le Orme”.
Tra i ospits di cheste edizion, insiemi a nons internazionâi e zovins artiscj finaliscj dal “Premi Folkest – Alberto Cesa”, ancje il doi Shapiro-Vandelli intal “love and peace live tour” (cjistiel di Udin, ai 9 di lui) e la intramontabile PFM (Cjaudistrie ai 20 di lui) impegnade intal “tvb – the very best tour”. A sierâ la edizion 2019 ai 22 di lui intal cjistiel di Udin une grande star internazionâl, la cjantautore canadese Loreena McKennit, plui di sessante i apontaments in dut pe edizion 2019, cun plui di 20 comuns furlans, tra chei Udin, Spilimberc, Duìn, fintremai a rivâ in Slovenie.
A vegnin di ogni bande dal mont i artiscj che, come ogni Istât fin dal 1979, a animaran i tancj palcs di Folkest, simpri firmât de direzion artistiche di Andrea Del Favero, chest an in program dai 20 di Jugn ai 22 di Lui, cuntune schirie di concierts, incuintris, presentazions editoriâls che a tocjaran cirche uns vincj comuns, tra chei Udin, Spilimberc ma ancje Cjaudistrie in Slovenie.
A saran come simpri artiscj une vore diferents tra di i protagoniscj dal festival principâl che al esplore lis musichis e lis culturis dal mont: un festival plen di cos pensât propit par dâ vôs aes lidrîs culturâls di ogni bande dal mont, realizât cul contribût de Regjon Friûl-VJ e la poie fondamentâl de Fondazione Friuli, cun dongje la colaborazion dai Comuns coinvolzûts.
Scarica Programma completo Folkest 2019
Le Orme
A vierzi la stagjon 2019 di Folkest une anteprime cetant spietade in program za par sabide ai 16 di Març aes 9 di sere cuant che ’sul palc dal Teatri Miotto di Spilimberc e montarà sù la mitiche band di rock progressîf dai agns Sessante “Le Orme” intun apontament organizât cul Comun di Spilimberc e Folkgiornale. E je propit une perle che e puartarà inte citât furlane la anteprime assolude in esclusive pal Nordest dal gnûf tour de band cu la presentazion dal gnûf album “Sulle ali di un sogno”.
Premio Folkest-Alberto Cesa
Une part impuartante de programazion estive dal festival e je rapresentade de esibizion a Spilimberc intal mês di Lui (5, 6 e 7) dai grups miôr che a partecipin ogni an al Premi Folkest-Alberto Cesa: un contest che al selezione gnûfs talents che a rivin a esprimi cu la propueste musicâl il leam cuntune o plui lidrîs culturâls di ogni bande dal mont o cu la cjançon di autôr. I grups, valutâts di une zurie selezionade di nivel internazionâl, si zuiaran al festival ancje un Premi dât dal Nuovo Imaie pe realizazion di une tournée.
Il Premi Folkest, che al propon il progjet culturâl dal festival furlan in diviersis regjons de Italie, puartant fûr regjon il model Folkest, si è davuelt chest an a Arezzo, Loano (SV), Udin, San Pietro in Cariano (VR) Cervasca (CN), Coreno Ausonio (FR) e Succivo (CE). Novitât di cheste edizion dal Premi e je che i prins trê grups selezionâts a Spilimberc a ’sunaran inte seconde serade dai 7 di Lui ancje un toc in lenghe furlane. Finalissime in program ai 8 di Lui cu la conduzion de storiche vôs di Radio Rai Gianmaurizio Foderaro: come simpri la serade e sarà filmade di une troupe de sede Rai dal Friûl-VJ che po le mostrarà par television.
Shel Shapiro e Maurizio Vandelli
Dongje dai zovins di talent e cetancj artiscj internazionâi, ancje chest an o podarìn saludâ a Folkest cualchidun dai artiscj plui famôs dal panorame di cjase nestre, o che dut câs a àn fat de Italie il palc preferît scomençant cul doi Shapiro-Vandelli: i doi artiscj si son “tornâts a cjatâ”, dopo une vite di rivalitâts, distancis, diferencis di caratar, formazion e stîi di vite, ma ancje di rispiet e grant amôr pe musiche. Shel Shapiro e Maurizio Vandelli a ’sunaran intal cjistiel di Udin martars ai 9 di Lui intal “Peace and Love live tour” cjantant ognidun i tocs di chel altri e esibintsi insiemi ’su cualchi toc intramontabil.
PFM – Premiata Forneria Marconi
Simpri intal mês di Lui, chest volte in place Carpaccio a Cjaudistrie sabide ai 20, e sarà la volte di un altri non storic de nestre musiche: la PFM – Premiata Forneria Marconi e sarà ’sul palc di Folkest 2019 par une tape dal “TVB – The Very Best TOUR” organizade cu la Comunitât taliane e l’Aias Cjaudistrie, che e cjape dentri i ’sucès plui grancj dal grandissim repertori. Il gnûf tour al partìs daspò de tournée internazionâl intense che e à tocjât il Gjapon e lis Americhis passant pal Ream Unît e dopo la “Cruise to the edge”, il plui grant festival Prog Rock dal mont dulà che e je stade invidade pe tierce volte, uniche presince taliane ’sul palc che al à ospitât ancje i YES.
Loreena McKennitt
A sierâ cheste edizion e sarà une presince straordenarie: cuntun gnûf album di inedits publicât chest an, cul titul “Lost Souls” (Quinlan Road, 2018), e torne in Italie la cjantautore e polistrumentiste canadese di fame mondiâl, simbul de musiche celtiche, Loreena McKennit, cuntun tour estîf di sîs datis vie pe Italie. Di là di Firenze, Milan, Rome, Macerata e Bari, lunis ai 22 di Lui e sarà par Folkest tal cjistiel di Udin.


text:
Discussion utent:Gianmarco139
Buine zornade e bon lavôr.
Un piçulisim jutorî[modifiche il codiç]
-Ciao, come va?? mi potresti aiutare ad aggiornare alcune voci a cui ho contributo, dato che non sono di madrelingua friulana?? --SurdusVII (LIS) 17 di Zen 2015 a lis 09:14 (UTC)
-Si, dimmi pure. Ma se non conosci la lingua come fai a contribuire? --Gianmarco139 (discussioni) 18 di Zen 2015 a lis 22:38 (UTC)
-Ciao, volevo chiederti se potresti correggere qui e qui :) e prima o poi conoscerò la lingua friulana, basta che studi a poco a poco la grammatica ;) amo imparare cose nuove.. --SurdusVII (LIS) 19 di Zen 2015 a lis 09:12 (UTC)
-Ho corretto. Se vuoi posso indicarti un libro interessante, "Lezioni di linguistica friulana" di Vicario, professore dell'università di Udine. --Gianmarco139 (discussioni) 21 di Zen 2015 a lis 09:06 (UTC)
Bundì[modifiche il codiç]
Bundì! O ài scomençât vuê a colaborâ cun Vichipedie furlane e mi somee che tu tu sedi un dai plui atîfs dai (pôcs) utents atîfs, partant o volarès domandâti alc (no o soi usât a une enciclopedie tant piçule):
- Mi somee che e sedi ancje cualchi pagjine non enciclopediche e promozionale: cemût podarèsio scomençâ une discussion par scancelâ alc?
- Dulà podarèsio scrivi domandis e propuestis?
- Cui isal un aministradôr chi?
Par plasé, perdonimi pal disturp. Graciis e mandi!--Udine2812 (discussioni) 27 di Mai 2015 a lis 23:36 (UTC)
- Gracionis pe gjonte, pal benvignût e pe disponibilitât! Nome i aministradôrs a àn la possibilitât di scancelâ une pagjine, ma o crôt che Utent:Tocaibon al sedi un aministradôr. Nol è simpri atîf, ma un dì o un altri al viodarà il messaç che j ài scrit. Ancje tu, se ti covente alc, o soi simpri chi.--Udine2812 (discussioni) 29 di Mai 2015 a lis 22:46 (UTC) Ah, nome une robe: par solit il benvignût al va te pagjine di discussion, no te pagjine dal utent, ma no stâ preocupâti: al è il pinsîr che al conte. Mandi!--Udine2812 (discussioni) 29 di Mai 2015 a lis 22:46 (UTC)
Mape "Friûl inte Europe" (magle verde)[modifiche il codiç]
Mandi fradi, tu as zontât tu no la mape in argoment? Magaricussinò no je juste parò parcè che massime a nort si slargje masse la magle verde ta teritoris che seial dal pont di viste gjeografic che storic no son furlans... Ti lassi chest link (di facebook) dulà je une biele rapresentazion dai vêrs cunfins dal Friûl, di mût che magari tu puedis faju coincidi chei tal to template: https://www.facebook.com/195787053767289/photos/pb.195787053767289.-2207520000.1432930806./969882056357781/?type=3&theater Maman e ogni ben! :) P.S.: âtu viodût che ta wikipedia "italianissima" an par la tierze volte scancelât la mê discussion su la pagjine Friuli...ce regjim no!?
Wikipedia taliane[modifiche il codiç]
Mandi, o ai notât che i tiei contribûts a vegnin acetâts su wikipedia taliane...i miei magaricussinò a vegnin simpri daurman scancelâts/censorâts/anulâts dal admin Shivanayarana che mi stâ fasint la vuere...e ce enciclopedie libare! Nie, vevi dome voie di domandati se tu rivavis a modificâ la didascalie in bande su la diestre da la pagjine Friuli, in particolâr tal cjamp "Regioni" (Friuli-Venezia Giulia) dulà sot l'è scrit "esclusa la Venezia Giulia": je une robe cence sens viodût che la Vignesie Julie si sorepon e cjape dentri ancje il Friûl orientâl/gurizan e duncje l'è un cuintrisens net e sclet (ancje parcè che ta rie dopo, ta lis provinciis che j fasin part, je scrite ancje chê di Gurize) o ai cirût daûr di cheste motivazion e par evitâ malintindiments di meti scrit "esclusa la provincia di Trieste" (cence tirâ fûr la Venezia Giulia che vâ masse in contrast cul Friûl)...ma nie di fâ, ogni volte mi ven anulât il contribût! Rivitu a fâ alc? Mandi, graciis e ogni ben! Scroscolis (discussioni) 26 di Jug 2015 a lis 12:40 (UTC)
- Ah, po sarès ancje di dâ precendence sul paragraf "Geografia antropica" al cunfin sul Timau (documentât par secui) pitost che il Lusinç (vignût fûr dome tal XX secul e in particolâr tal secont dopovuere par motîfs politics cjârs a Triest) tu puedis viodi chest biel link par li fonts: https://it.wikibooks.org/wiki/Storia_della_definizione_geografica_del_Friuli Se tu puedis e s'al è tai tiei interès clâr... ;) Maman e bon lavôr! Scroscolis (discussioni) 26 di Jug 2015 a lis 12:47 (UTC)
Ancjemò Wikipedia taliane (pagjine Friuli)[modifiche il codiç]
Mandi, scuse se ti romp lis citis, ma la pagjine sul Friûl a reste di totâl control dal admin "antifurlan" Shivanayarana...chê altre dì o ai provât a zontâ/corezi (in maniere anonime) l'ultin paragraf da Geografia antropica zontant che il Friûl Orientâl al è clamât "di là dal clap" e no "di ca da l'aghe" che sarès chel centrâl, il prin colp mi è stât scancelât lamentant la font e la seconde volte che ai zontât la font l'è stât scancelât cence displeâ il parcè (tu puedis viodi ta cronologjie ai 30 di Lui 2015)... Viodût che l'admin Shivanayarana (che al fâs di dut par fâ in mût che il Friûl a est finedi cun la provincie di Udin) a ripuartât la version aes tôs modifichis, rivistu a comedâ tu chel toc zontant il fat dal Friûl "di là dal clap"? Mandi e graciis! --Scroscolis (discussioni) 7 di Avo 2015 a lis 19:22 (UTC)
Buona sera e felice anno nuovo[modifiche il codiç]
Buona sera, Anzitutto spero che ti vada tutto bene e ti desidero molti auguri per 2021 e sopratutto molta salute a tutti. Sono Claudi Balaguer (Uauàriu:Capsot) e sto cercando diversi wikipedisti che possano fare un piccolo video (15 secondi) in furlan (presentandosi per esempio, con anche delle cose del tuo paese se fosse possibile) e finire con "Bon aniversari" e/o "Per molts anys" per celebrare il 20 compleanno della Viquipèdia catalana con moltissime altre lingue. Mi piacerebbe di potere contare con diversi wikipedisti della tua lingua per fare conoscere meglio la vostra lingua e il vostro paese ai catalani. Spero che il mio italiano non era troppo diffetuoso e che si possa capire tutto. Buona settimana. Spero di potere contare con voi! Claudi/Capsot (discussion) 8 di Fev 2021 a lis 20:32 (CET)


text:
Lenghis, minorancis, nazions cence stât e musiche ruspiose, robuste, penze, pesante e fuartonone: un salt indaûr di trê agns che al sune ancjemò fresc e fuart! Stant che par resons tecnichis nol è pussibil fâle in direte, tant che gnove pontade di Babêl Europe e vignarà tornade a mandâ in onde une trasmission che e veve cjatât spazi intal palinsest di Radio Onde Furlane, vie pal mês di Jugn dal 2018.
L’apontament di cheste setemane, cussì, al promet un menù une vore sostanziôs, cuinçât di chês che in chê volte a jerin novitâts discografichis e di cualchi corse indaûr tal timp, simpri tra hard rock, heavy metal e hard core punk.
Il viaç musicâl babelic al cjaparà dentri il Friûl, la Ocitanie, i Cimbars dal Venit, la Sardegne e il Paîs Basc. E sarà la ocasion par tornâ a cerçâ alc di chel che al è stât il prin disc uficiâl dai furlans Brût & Madone, Amîs Bire Casin, dongje di une selezion di Lo Sabbat, album de band folk metal Lou Quinse, e di un toc dal repertori dai Balt Hüttar che a rivin des bandis di Asiago. Cun di plui e sarà la pussibilitât di sgarfâ tal repertori de band epic metal sarde Shardana e di un grup storic basc tant che i Etsaiak.
L’apontament cun Babêl Europe (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion ondefurlane.eu/player) al è par vuê, martars ai 8 di Jugn, a 11 a buinore, e po in repliche par doman, miercus ai 9 a une dopo di misdì, e ancjemò par sabide ai 12 a une e mieze, simpri dopo di misdì. Dopo des trê emissions de setemane ancje cheste trasmission si podarà tornâ a scoltâle in podcast.


text:
8 coments On Mandi
-
Une conte che e pant une veretȃt sacrisante. I Furlans a son lȃts pal mont, amȋs di ducj , forescj , dispatriȃts ma libars dentri, come lis cisilis a àn puartȃt il Friȗl pal mont. Une cussience di popul radicȃt , lidrȋs profondis cu la sȏ tiere ma ancje alis par svolȃ ator pal mont là che i Furlans a àn savȗt fȃ grandis robis e tignȋ alt il non dal Friȗl.
Une vore biele.
Mandi
Egle T.
-
Mandi mandi
tal disìn par furlan
che tu ti visis
cuant che tu sês lontan.
Cheste cuartine cjantade dal brâf Dario Zampa e à cjapât pît tal forest, za che e je la espression furlane plui sintude par esprimi dai salûts.
Mandi Nello
-
-
Gracie a Siore Egle che si spindude oltri a preseà la me conte e à displeà i significâts che ispire. Gracie al me amì Galiano simpri pront a meti un biel bol tes mês cartulinis. Bepi o spieti content di lei la to zonte che di sigûr e varâ cui sà centant di gûf e vivarôs.
-
-
Biele Nelo,ben metude cun tant sintiment di chei che dal lontan no fasin dismentie di bagna lis lidris dal lor arbul.E po dopo ce di dal mandi, estrapolazion dal "Diu sei cun te", "tas mans di Diu",Diu ti compagni",salut cal mertaress cosmopolitat dongje da cros di Crist. Cuasit cuasit al puest dal INRI. MANDI Nelo
-
Mariangela Campo pe precision
-
Une afezionade di Contecurte, Maringela Campo di Lauc mi à scrit:
Sperin che cumò tu podis giralu su Contecurte…Jò i no rivi plui a fa' i compliments al Dott. Malisano. I scuen faju a di chel Mario che al vedeve dùt intal Mandi!. Par me Mario al jere duç i furlans lontans e forsit encje di chel Nello che al à scrit su di lui che al cjalave lontan…Bisugnarà viodi di fà i compliments diviers parceche Nello ormai al stà superant se stes.Contecurte e scuen viodi di manda' Nello almancul al prosim premio Ciceri che cumò mi ven intal cjaf.Mandi!!!!!!


text:
Fruts juste fûr des Elementârs, agns trente di chel altri secul, cricâ di frêt tes stanzionis dal seminari a Udin, jevantsi denant dì a cjapâ messe e dopo svelts in refetori a fâ di gulizion, dute une file ferme denant de puarte dulà che ju spiete, un dal un, a fâi la riverence, il retôr te sô gabane nere, cul cjapiel in man denant de panze, seri, gobut e fer come di zes. Ogni dì chê solfe.
“Fin che mi à vignût sù il gri, une matine, di butâi une palanche tal cjapiel” dissal, cu la sô luciferine ridadute, il gno insegnant di religjon in timp dal liceu ‘Stellini’, che mi à compagnât pe strade di un pinsîr religjôs plui razionâl di dogmatic, plui libar e tolerant di sierât, plui legri di suturni, biel che al leve sù e jù pe aule sclopetant lis tiracjis des braghessis sul gjilè e ogni tant fermantsi, dut ispirât, a contânus de sô bressane tal folt parsore Montenars.
Spirt furlan todesc te ande, te formazion, te culture, pes peraulis, pe linie dal pinsîr, pe cjarie passionâl, ancje par chel dêt di teatralitât che lu compagnave (colbac fracât sul cjâf co al rivave, sigar in bocje, nancje pensâsi di gabanis) nus faseve strade tes grandis cuestions de condizion umane.
O ai tes orelis e tal sintiment la pensositât de sô vôs tal proferînus la peraule ‘Weltanschauung’, cjalcjant su la seconde A, come in spiete di une rispueste aes grandis domandis de umanitât (Cui sino? Dulà lino?), poiantsi sui libris de profezie ebraiche e cristiane, ma in scolte ancje di ogni grande vôs passade pe vie dal intelet te storie de umane sapience.
“Dôs robis mi cjapin dute l’anime: il cîl stelât parsore di me e la leç morâl dentri di me” si consolave, pensantsi di Immanuel Kant.
Agns dopo, o ai tornât a viodi une ultime volte a Montenars chel gno lontan insegnant di religjon. Plet sui libris, sentât te sô cjasute di len prefabricade, al voltave il Messâl de Glesie in marilenghe, intant che al jere passât in chel pes stradis dal Friûl il taramot.
di Ivano Urli


text:
Sinonimi e Contrari Friulani
in maniere temerose loc.
- [it. paurosamente av.]
(derivât di 'pauroso', mostrant che al à pôre)
- sinonims
- paurosementri, spaurosementri, spavidementri, temerosementri, timorosementri, vilmentri
- contraris
- animosementri, ardimentosementri, audacementri, coragjosementri, cun animositât, cun ardiment, cun audacie, cun coraç, cun eroisim, cun temerarietât, cun valôr, eroichementri, in maniere animose, in maniere ardide, in maniere ardimentose, in maniere audace, in maniere coragjose, in maniere eroiche, in maniere intrepide, in maniere temerarie, in maniere valorose, in mût animôs, in mût ardimentôs, in mût ardît, in mût audaç, in mût coragjôs, in mût eroic, in mût intrepit, in mût temerari, in mût valorôs, intrepidementri, valorosementri
- [it. pavidamente av.]
(derivât di 'pavido', mostrant che al à pôre)
- sinonims
- paurosementri, spaurosementri, spavidementri, temerosementri, timorosementri, vilmentri
- contraris
- animosementri, ardimentosementri, audacementri, coragjosementri, cun animositât, cun ardiment, cun audacie, cun coraç, cun eroisim, cun temerarietât, cun valôr, eroichementri, in maniere animose, in maniere ardide, in maniere ardimentose, in maniere audace, in maniere coragjose, in maniere eroiche, in maniere intrepide, in maniere temerarie, in maniere valorose, in mût animôs, in mût ardimentôs, in mût ardît, in mût audaç, in mût coragjôs, in mût eroic, in mût intrepit, in mût temerari, in mût valorôs, intrepidementri, valorosementri
- [it. pudicamente av.]
(derivât di 'pudico')
- sinonims
- castementri, pudichementri, temerosementri, timidementri, vergognosementri
- contraris
- cun impudicizie, cun lassivie, cun libidin, cun sfrontatece, cun svergognatece, impudichementri, in maniere impudiche, in maniere lassive, in maniere libidinose, in maniere sfaçade, in maniere sfrontade, in maniere svergognade, in mût impudic, in mût lassîf, in mût libidinôs, in mût sfaçât, in mût sfrontât, in mût svergognât, lassivementri, libidinosementri, sfaçadementri, sfrontadementri, svergognadementri
- [it. timidamente av.]
(derivât di 'timido')
- sinonims
- cun storpeosetât, cun vergogne, in maniere storpeose, in maniere vergognose, in mût storpeôs, in mût vergognôs, spavidementri, storpeosementri, sudizionosementri, temerosementri, timidementri, vergognosementri
- contraris
- ardosementri, coragjosementri, cun ardiment, cun coraç, cun disinvolture, cun intraprendence, disinvoltementri, in maniere ardose, in maniere coragjose, in maniere disinvolte, in maniere intraprendente, in mût ardôs, in mût coragjôs, in mût disinvolt, in mût intraprendent, intraprendentmentri
- [it. timorosamente av.]
(derivât di 'timoroso')
- sinonims
- cun dubi, cun storpeosetât, cun vergogne, dubiosementri, in maniere dubiose, in maniere storpeose, in maniere vergognose, in mût dubiôs, in mût storpeôs, in mût vergognôs, spaurosementri, spavidementri, storpeosementri, sudizionosementri, temerosementri, timidementri, vergognosementri
- contraris
- ardosementri, coragjosementri, cun ardiment, cun coraç, cun decision, cun disinvolture, cun intraprendence, disinvoltementri, in maniere ardose, in maniere coragjose, in maniere decise, in maniere disinvolte, in maniere intraprendente, in maniere spavalde, in mût ardôs, in mût coragjôs, in mût decîs, in mût disinvolt, in mût intraprendent, in mût spavalt, intraprendentmentri, spavaldementri
- [it. trepidamente av.]
(derivât di 'trepido')
- sinonims
- afanosementri, ansiosementri, cun afan, cun smanie, cun smaniositât, in maniere afanose, in maniere smaniose, in mût afanôs, in mût smaniôs, temerosementri, timorosementri
- contraris
- coragjosementri, cun coraç, cun serenitât, cun trancuilitât, in maniere coragjose, in maniere serene, in maniere trancuile, in mût coragjôs, in mût seren, in mût trancuîl, serenementri, trancuilementri
- [it. verecondamente av.]
(derivât di 'verecondo')
- sinonims
- castementri, contegnosementri, cun modestie, in maniere modeste, in mût modest, modestementri, pudichementri, temerosementri
- contraris
- cun impudicizie, cun provocazion, cun sfrontatece, impudichementri, in maniere impudiche, in maniere provocante, in maniere sfaçade, in maniere sfrontade, in maniere svergognade, in mût impudic, in mût provocant, in mût sfaçât, in mût sfrontât, in mût svergognât, sfrontadementri


text:
O vin lassât passâ un cualchi dì parcè che o jerin stracs e parcè che l’Ostîr al veve di finî di lavâ i plats (e… no, no je une batude) ma e je rivade l’ore di contâ alc a ducj chei che a jerin e a chei che no jerin dal prin grant Contecurte day, che al à incoronât chel che al veve di jessi il prin Cont des Contis e invezit a nol è stât.
Ma anin par ordin!
Si scomence a cjase dal Ostîr, in siet di lôr intune cusine che e rive a malapene a tignî dentri in cuatri, in pratiche come in galere. Salam e ardielut, muset, fasui, bistechis, panzete, vin sandro, bire, formadi e marmelade di pevaroncin.. Zontait un bongo une ghitare e lis cjampanis e us lassìn imagjinâ cemût che a son stadis lis leturis di prove e cemût mai che il trop de Ostarie, (Ostîr, Famei, Berlon, Cjantôr, Camarele e aiutants) al è rivât un tichinin tardut ae serade.
Juste par scuvierzi che:
a) no si rivave a fâ funzionâ i microfonis
b) ‘nd jere plui int che cjadreis
c) ducj chei che a àn dite che a vignivin su facebook a son vignût pardabon!
Nuie pôre, dopo vê fat funzionâ dut, ve che l’ostîr – in version codin di nutrie e ocjai di farc e golarine furbe – par someâ plui inteligjent (tentatîf miseramentri falît cuant che dopo doi minûts i da de caramele ae camarele), insome, ve che si tache.
E si tache subit cun la formule de gare che e viôt lis contis sfidâsi a trê par volte, lete ognidune di un dai trê nestris letôrs, in forme plui che mai, e compagnadis de ghitare dal nestri Cjantôr, ae so prime aparizion in Ostarie, e che o crodin propit di scugnî assumi par lis prossimis voltis (ancje se al à cualchi dificoltât a fâ il viers de simie…)
Pobon, di dî al è che, la modalitât di votâ e je avanzadissime, doprant tecnologjiis che neancje al parlament interstellâr dal planet Apophis66. Velis chi che lis podês viodi, cui colôrs rose (par il famei), zâl, (par la Camarele) e vert (par il Berlon).
E al è di dî anche che nissun dai letôrs al saveve ce conte che i tocjave, ma al veve di pescjâssale intal scubulot de ostarie, che al jere plen di… contis!
Sì, parcè che a son stadis lis contis, lis veris protagonistis de serade.
18 contis di gjenars e stii une vore diferents, che lânt daûr dal sortegjo si son sfidadis, contant ancje su la braure dal letôr che i capitave e no ultime de fortune, che un al pense di no, ma invezit, pense se il cjantôr si dismentee di sunâ il so toc, o se la cjampane dal ostîr i cole il batecul, o se un frut al vai juste dilunc dal moment di pathos… insome, il biele da la direte.
E dopo vêus fat viodi i nestris letôrs in vore, a vin di lassâus ancje, e a chest pont al è oblic, i nons di chei che si son sfidâts, e lu fasin disvelant il tabelon des contis che al mostre cemût che si son disvilupadis lis sfidis.
E par chei che a àn voie di lei ve chi che o lassin non e conte dai partecipants e a cjapin la ocasion di saludâ e rigraziâ ducj, parcè che cence contecurtârs l’event nol sarès stât cussì ben jessût.
E dopo, ce dî?
Nuie, che i prins trê, il vuestri Ostîr cuntune conte che e viodeve i cjampanii a scjampâ dai lôr paîs, Nello Malisano cuntune conte che e cjacare di un paradîs di puars e soredut Mariute, la gnove Contesse des Contis, contecurtare rivade di pôc, e uniche femine in gare, che e à tirât fûr dute la tenerece dai furlans, insome, chescj trê a no son lâts cjase a mans vueidis, ma in gracie dal agriturism Pituel di Talmassons a àn cjapât un zei di salam, luianie, vin, muset e altre mangjative. Al jere ancje il premi par la conte ultime rivade, ma sicome al jere rivât a Galliano, e al jere un muset di spedî a Baires, sal mangjarâ l’Ostîr (cul permes di Galliano, si intint)
La gare, ae fin, e je stade dome une biele scuse par rindi interessante la serade, che insome, fâ restâ li sentâts, o inpins, otante di lôr cence stufâsi masse, nol è robe tant facile, e lis contis a son rivadis in cheste imprese.
O zontin un ringraciament a Venusia dal sportel di Listize, pal jutori te organizazion, il Sindic Gjeremie, par la poie e la disponibilitât, e ancje Franco, chê altre metât dai in doi rive e no tocje, pal jutori aes cjampanis e ai simiots.
Un mandi a ducj chei che a jerin, e a jerin tancj, e apontament al prossim event!


text:
Formadi frant
Il formadi frant al è un formadi preparât cuntune lavorazion speciâl, recuperant lis piecis di formadi jessudis mâl.
In Cjargne, soredut intal Cjanâl di Guart e intal Cjanâl di Peteç, la tradizion dal formadi frant e à ancjemò la sô impuartance e vuê, cu la istituzion de protezion dal prodot, si cîr di fâlu cognossi ancje fûr dal Friûl.
La tradizion de lavorazion dal formadi frant e nas dal scugnî di no podê straçâ la robe, che soredut in Cjargne, dut chel che al jere la fadie dal om, al à un grant valôr. Par chest motîf, i fedârs a àn metût a pont la lavorazion dal formadi frant, indulà che lis piecis dal formadi, sedi vecjo che il gnûf, a vegnin masanadis o ancje fatis a tocuts piçui, impastâts cu la pane e il pevar e metûts in brentiei di len.
Il len al da un bon savôr al impast dal formadi, che si pues ancje sintîlu miôr cuant che il formadi al ven stagjonât.


text:
Al è timp di Rototom Sunsplash, no dome a Benicassim, tal Paîs Valenzian, ma ancje su lis frecuencis di Radio Onde Furlane. Ae edizion 2017 de manifestazion reggae plui impuartante de Europe, che e je tacade sabade ai 12 di Avost e che e larà dilunc fintremai a sabide ai 19, si podarà stâi daûr ancje cu la radio libare dai furlans.
Lunis ai 14 di Avost, cul prin colegament in direte, di vot e mieze sot sere fintremai ae buinore di martars, il public di Onde Furlane al podarà gjoldi almancul in part des buinis vibrazions afrogjamaicanis dal innomenât festival.
Chê stesse esperience e vignarà garantide tes seradis seguitivis fin ae fin di chê manifestazion, nassude in Friûl tal 1991, che dal 2013 si davuelç tal Stât spagnûl. A tacâ di siet sot sere e vie par dute la gnot il palinsest di Onde Furlane i darà spazi ae conession in direte cul festival e cun Radio Rototom.
Cun di plui, di miercus ai 16 di Avost, si vierzarà un altri barcon informatîf dedicât al Rototom Sunsplash, in direte a misdì mancul un cuart e in repliche a siet mancul vincj sot sere, dentri de rubriche Ce fâ, cul diretôr de emitente, Mauro Missana, che di Benicassim al darà cont di ce che al sucêt tal festival, tra concierts e altris events dal program.


text:
Une gnove forme pal scrivi par furlan
14 coments On Une gnove forme pal scrivi par furlan
-
Biele tirade sun tun sogjet atuâl che nus rivuarde plui o mancul ducj. Si puedarès zontâ che il gust dal zovin furlan nol é chel dal vecjo. Un pôc come la ligrie de vilote ma un pôc come dapardut.
O crôt che tant che nol ven fûr un personagjo par dâ le pocade juste e necesarie no si larà masse indenant. Esemplis: Imagjinait B. Pizzul s'l si fos metût a fâ il so mistîr par furlan invezit che par talian come prime de pension…La Rai i varès fat subite un canâl par furlan, o no?
Imagjinin che il plui popolâr dai cjantants merecans tal so prosim CD al meti drenti cualchi buine cjançon par furlan, Ce sucedaressial? Par me, chest al valarès un grum di plui che ducj i susidis spindûts chi e là par promovi chei che par furlan e contin simpri chê o che il furlan no lu doprin. O vin bisugne di un eroe furlan, un ch'al puedi siervî di stimul.
Un pape, cence fâ numars, un mandi in furlan lu veve det. Se ducj a fasaressin cussí al sarés bielzà alc. O ai sintût ancje Depardieu, e se si domandàs a ducj chei che passin tes nestris radios o gjornâi di dînus alc par furlan si tirarès plui simpatie pe marilenghe. Daspò le musiche a ten un puest da promovi. O vin ducj imparât l'inglês cule musiche ma ancje il francês o 'l spagnûl e il furlan al puedarès vê une place di onôr. Cence dî di cui che si trate, o cognós un furlan completamentri discognossût che cun cualchi dozene di cjançons par furlan su Youtube al rive a 266.000 scoltadôrs.
Se ducj a fasessin tant, le literature furlane a larès indenant di besole e radio Onde Furlane, vent mancul bêz da paiâ pai dirits di autôrs a sarès inmó plui fuarte cule sô musiche e i soi programs par furlan.
Jaio
-
Cjalant lis robis di fûr vie o provi a dî cemût ch'o ai frontât jo il cantin cuant che un diretôr di une riviste de Filologjiche a mi à domandât di metimi a scrivi alc pe sô riviste. A jerin desenis di agns ch'o jeri vie dal Friûl cence vê mai scrit nancje une peraule in marilenghe e o fevelavi il furlan di un pais de basse, dome cuant ch'o tornavi pes vacancis. Po ben lui mi disè: "No stâ fâ câs ch'o vin la nestre segretarie ch'a volte dut je". Inalore a mi soi sfuarçât a scrivi il prin toc cul jutori dai imprescj de Filologjiche e cuant ch'a mi àn tornât il toc coret o ai capît ch'a jere un'altre lenghe: il furlan standard. O ai provât a lei cualchi toc di cheste lenghe tun cunvigne di furlans ca vie in Piemont (a jerin in 120) e a pues dî ch'a non mi àn capît cuasi nissun; o ai imparât che cualsisei pais de Piçule Patrie al à il so mût di fevelâ diviers di chei altris e che il standard al sarès un di plui. Come dî che il standard al sarès un e gnove lenghe di imparà a fevelâ, a lei, e a scrivi; a no isal pretindi masse? O zonti ancje un altri cantin ch'a mi stâ sul stomi: dutis lis rivistis de Filologjiche ch'a vegnin dadis fûr a tegnin sì e no un 10-20% di tescj in marilenghe e ce ch'al reste in talian. Friuli nel Mondo ancjemò piês. Duncje se la "Crusche Furlane" e scrîf dome in talian ce si puedial pretindi? Bepi
-
Bepi, i soi dacuardi cun te sule Filo, cualchi ant indaûr o vevi ancje scrit su cheste percentuâl al diretôr. Seont il Sot la Nape di setembar publicât dae Filo chi ai sot dai vôi, sù 22 articui o conti 9 articui in bon furlan un grum ben scrits sui verps, i diftoncs e i jâts, sule etimologjie dae espresión Jacume la me dinde e vie indenant sule storie,le gjeografie e le botaniche sul Garoful di Strie.
Benon, i articui par furlan a son simpri avonde curts e si conti le percentuâl des pagjinis o conti 14 pagjinis in furlan su 64.
Sa tu sês soci, une volte ad an, tu puès cjatâ il balanç dai conts e lí tu puedis viodi che il grués dai becins des entradis a son fats di susidis.Forsit lu vevi scrit achi o tal gno blog dal Furlanâr che par sburtâ l'ûs de marilenghe i susidis a varessin di sei atribuîts a prorata dal furlan doprât ma al reste distès che il pôc furlan dae Filo al é di buine cualitât e i sogjets sielzûts a son un grum diferents. Po, cui soio jo par pretindi tant?
Chel che si note, come dapardut in Friûl, al é che seont i puescj o lis comunitâts, o vin tindince a metisi imediatamentri in piçui grups di fameis indulà che di spés un gnûf rivât nol é simpri il ben vignût.
Chiste manie di "ingjelosâsi" aé une vere plae, 'ne maladie che nus impedís di tignînus unîts e a scomence bielzà tal asilo dulà che un frut che nol é dal circul a nol puès zuiâ cun chei che a son drenti.
Specifichin subite che chest difiet no si note dome da nô ma achí e là in dute le Italie e daspó di vê lât ator pal mont, o puès dî che chei che nus somein di plui a son i rùs.
Sule grafie dal furlan, al mi displaseve ancje a mi di no cjatâ le grafie dal Pirona ma viodint le grafie doprade daspó tal dizionari Nazzi, cun dut il rispiet che si devi, mi soi dite che se si metín a fâ un dizionari parom invezit di unîsi o si separarìn simpri di plui. Fortune che vin vût un forest par metinus dacuardi sule grafie atuâl ancje se viodintle de Spagne dulà chi stoi cumó, l'autôr a nol à fat nuie altri che adotâ al furlan le grafie catalane.
Forsit o varês ducj ricevût un invît a unîsi al gnûf grop de comunitât indipendentiste furlan che par unî i furlans a doprin il furlan dome pal titul e daspó dut par talian…O 'n dai becât un di lôr su facebook che mi à dite che nol sà scrivi e al gno furlan al rispuint par talian. Di une altre bande, îsal miôr di metisi a scrivi tal dialet dal so paîs?
No crôt par nuje.
In France, cuant che si ûl dâ une note comiche ae fevele, si use doprâ l'acent dal midi, ven a stâi dal sud, indulà che cence disi nuie di comic al ti dà bielzà ne bocje da ridi. Ma le scriture a reste simpri chê e lis finâls cul lis iis, lis ees, lis aas o inmó piês las oos s'al é ben di cognossi da nô par doprâlis ocasionalmentri, no puedin siervî plui di chel tant se nó no rivin mai adore a saltâ fûr dal cercli.
Mandi
Jaio
-
Gelo, o sai ch'a ti plâs il balon e ch'a tu tegnis par l'Udin ch'al sarès un di chei "mostris" ch'a tu fevelis tu, inalore disimi parcè che a son un grum di domeniis che la scuadre e jentre in campo cun 11 su 11 stranîrs, nancje un talian se mai un furlan. A vevin un furlan zovin come Scuffet e lu àn mandât a resentâ i bleons tal Lario, a vevin un Stadi clamât "Friuli" deventât une bomboniere, e a sin lâts a clamâlu "Dacia stadium", aromai di furlan a nus reste dome il vecjo Pozzo, ma fintremai cuant?
Sperin di no rivâ a vê bisugne di Zamparini!!! Cence fevelâ de Presidence de Regjon; no 'nderial nissun furlan bon di fâ chel lavôr lì, a vevino bisugne di une foreste che di furlan e di Friûl a 'n mastie pôc e nuie. E inalore di indulà vino di scomençâ? Bepi
Karnezis Wague Danilo Felipe Edenilson Kuzmanovic Badu Hallfredsson Armero Zapata Thereau.
Vive il Friûl
-
Mi complimenti cun ducj, Rafaele, Jaio, Bepi che cun competence e an sparniçât lis lôr ideis a propuestis pal rilanci de lenghe Furlanie. E cumò o provarai ancje jo a disi la mê, Noi soi dacuardi che un sol om, ancje se preseât, al podedi rilançâle come che al sosten Jaio. Non baste un om pal rilanci di une lenghe. Tancj, ad esempli Zampa, che tal periodi dal taramot al jere deventât cul so “Mandi Friûl” une specie di bandiere al à fat, ancje lui il so timp. No soi dacuardi nancje cun Bepi che al è convint che se ogni ognidun al fevelâts il so furlan, fevelâlu al deventarès plui facil. Ideis che o rispieti e che no riten scuintiadis. Jo pensi, invezit, che la lenghe di un popul, cussì il furlan, al un fenomen tant complicât. Une lenghe e pues mantignîsi, se e devente la linfe vitâl di che popul che la fevele. Ven stai se jentre tal vivi di ogni dì di chê int che la dopre: tai lavôrs,tes scuelis, tes fameis, tai media, tes istituzions. E jo ancje o pensi che di front a la decjadence di un mont che al va simpri piês, e no dome in Friûl ( la globalizazion, i popui ch’a rivin di ogni lûc, la crisi economiche, il faliment de Europe, la mancjance di ideai) jenfri la int e chest al sucêt in tantis bandis dai Stâts de Europe e torne la voie di tornà jenfri lis propris lidrîs. Chest non vûl disi sierâsi al mont, o riscuvierzi il fasin di bessôi. E se lis robis son propit cussì dut al devente plui facil. Bastarès fâ come che al scrîf Rafaele, ven a stai che dutis lis potenzialitâts presint te nestre regjon che a balinin intor de nestre lenghe, contecurte comprendude, che cun di plui provegnin da borghesie plui scuelade, a lavorin insiemi.Soi sigûr che dome cussì il furlan podarès tornâ a ricjapâ la impuartance che i spiete; deventâ pal popul Furlan il so rilanci te modernitât. Par chest jo o riten che la impuartance dal Furlan al è un fat prime di dut politic. Pecjât che la politiche e je masse puare par capì dut chest. No di contecurte intant fasin la nestre part. Stiçîn cu lis nestris contis il cûr di chei che ancjemò ur plâs lei lis nestris contis. Daspò scrivi par furlan al è biel. Il furlan e je une leghe che plui la impari e plui la riten une poesie. Dismenteavi une robe. In Friûl ancje se mâl e si lu lei pôc, ancjemò se tu fevelis furlan ti capissin. Une buine base di partence.
Nello Malisano
-
A mi somee ch'a disìn lis stessis robis cun peraulis diviersis, ch'a sedin bielzà a Babilonie? Jo a no disevi che tancj mûts di fevelâ a sedin un ben o un dam, ma cheste e je la realtât ch'a si à di fâ i conts: fâ capî il standard al è une vore dificil a leilu e plui che mai a scrivilu, par un ch'al à fât lis scuelis in Talian e fevelât il furlan dal pais in cjase. Cence contâ lis cjançons e il cine par inglês e po dopo il "step child adoption" doprât dai politics. Po dopo dacuardi tal lâ indenet cun lis nestris iniziativis, tegnin iniment la realtât. Stiçant la ment a mi vignût tal cjâf un grant personaç furlan di Dartigne ch'o vin ator pal mont ch'al sarês Nando Patat – coordenadôr dai programs di osservazion di ducj i osservatoris de ESA – Ente Spaziale Europeo – ch'al fevele e al scrîf par furlan une vore ben. Lui si ch'al sarès un puarte bandiere de lenghe di gale. Bepi
-
O ai sintut a di che a Bolzan par concori a un puest di lavor bisugne save il todesc,parce no fa come lor, e sares une biele sburtade.Mi scusi pai acents mancjants..Lussian
-
O pensi che un dai fatôrs plui impuartants pe salvaguardie di une lenghe e sedi la istruzion. Se un nol è preparât, educât, istruît a gustâ une pietance, al riscje di stomeâsi a cerçâle.
Se si cjale il plan (anzit, la propueste di plan) gjenerâl di politiche linguistiche pe lenghe furlane de Arlef 2015-2019, si cjate par furtune un cjapitul dedicât ae istruzion. Si fevele di finanziaments, di verifichis de aplicazion dal insegnament, de ricjadude su lis competencis dai students, de rispueste des fameis, de produzion dal materiâl didatic… dut interessant ma, cuant che si rive a lis modalitâts atuativis, fat cualchi altri riferiment di leç, si conclût cuntune sorte di auspici: “Al fine di raggiungere con maggiore efficacia quanto previsto dalla normativa vigente in materia, risulta imprescindibile che la Regione formalizzi uno specifico protocollo di intesa con l’Ufficio Scolastico Regionale per pianificare le rispettive competenze, anche al fine di promuovere l’individuazione, presso la Direzione dell’Ufficio Scolastico Regionale di una figura decisoria e non semplicemente esecutiva, tale cioè che sia in grado di impostare una strategia di intervento nel settore della scuola, e che sia in grado di interloquire con la Dirigenza delle Istituzioni scolastiche e con gli organismi regionali”, vignarès a stâi – di no crodi – che une strategjie intun setôr cussì impuartant ancjemò no esist!
E vâl alore la pene di visâsi che za dal 2000 al jere stât nomenât dal Ministeri il prof. Bruno Forte a cjâf de Sorintendence scolastiche regjonâl cul compit di coordenâ l’inseriment de lenghe furlane tes scuelis, e che al veve tacât a fâ la vore cussì ben che… tal zîr di pôc timp, par motîfs dome politics, cualchidun al pensà di fâ pressions sul Ministeri par mandâlu vie (la peraule tecniche e jere stade “avvicendamento”). Di chê volte, no si à plui viodude une persone cussì autorevule, competente, carismatiche, motivade, cuntune vision infunzionalistiche de scuele, fondamentâl daûr dal gno mût di viodi par un rapuart coret fra scuele e societât, une persone in sumis che e fasès propit ce che in chest plan gjenerâl de Arlef si declare che al mancji.
Si capìs, se une lenghe e “decît” di sfantâsi, no son sants che le salvin. Ma che si sepi almancul che cualchidun al à dade ancje une grande man par scjafojâle. I cjâfs no si tain dome cui curtìs.
Par concludi, se no si incît ancje e soredut a traviers de scuele a disincrostâ l’imagjinari di chei che si clamin vuê natîfs digjitâi, invezit di stimâju tant furtunâts a vê la fantasie splanade su la Information and communications technology (ICT, une sborfadute di inglês no fâs mai mâl in ciertis ocasions), alore chei che a rigjavaràn plasê tal fevelâ e tal lei il furlan a saràn simpri mancul, fintremai a svaporâ dal dut. E cun lôr la lenghe.
Mandi,
Gianfranco
-
-


text:
Ancje se la stanzie e jere avonde grande, i siei mûrs simpri scurîts pe pocje lûs che e jentrave colpe di chel barcon cu la persiane simpri sbassade, al pareve la fasessin plui piçule.
Sul mûr, di front a la puarte là che si jentrave, e comparive ben poiade, jenfri une vecje suaze, la fotografie inzalide pal masse timp passât de Madone. In bande su la diestre di chê Sante femine, che pareve e vais, altretant salde e stave une vecje fotografie dai vons de famee, fotografâts in chê dì che Ulive e Bepo si jerin maridâts.
A çampe, invezit, ben poiât e cuntune lusute simpri piade al jere il Sacri cûr di Jesù. Sot chês imagjinis nol mancjave il solit spolert che ancje in chê sere al jere piât.
“Vin di lassâsi cussì, come cjans, orco… Jempliti une altre tace… Fermiti ancjemò un moment, ancje parcè che, se ben tu pensin, al è di un pieç che no si viodin”.
Bepo in chê sere al jere a cjase di bessôl. La femine par cuatri zornadis, cul plevan e cu ia clape de glesie, a buinore, e jere partide. A dî la veretât, indulà, pe precision no lu saveve nancje lui. Di sigûr al saveve dome che sarês lade intun di chei tancj lûcs indulà che e vai o che e comparìs a cualchidun la Madone.
Mai plui tant ben par Bepo, che, no si visave nancje lui di trop timp che al jere passât di cuant che a Ulive i veve dât il bundì come che Diu comande.
“Dai, Gjino, mangje un altri fregul di muset, e cerce une fete di sopresse: le ai a pene vierte, e sacrament a cjase mê, la mangji dome jo, tant che se no spessei a finîle, nol larà vie centant timp che savarà di ranzit… Dai, bêf un altri tai, tant la butilie, aromai vin di finîle insiemi. E se tu âs ancjemò sêt te cantine an vin tropis che a volin.”
“Ma tu Bepo, prime dimi, se je vere che a cjase tô al è lât vie to fi e ancje par chest , usgnot tu sês du bessôl, no lavorial plui li di Berto ancje lui?”
“No, no di cuant che al è muart il puar Berto e al cjapât in man la direzion de fabriche Jon, il fi plui piçul, che za pal so non al fâs ridi, là dentri al è dut un casin.
Par chest ancje gno fi Mario al à lassât dut e cumò al è ancje disocupât.– Gjino, aromai là dentri al è dut cambiât rispiet a cuant che a lavoravin nô cun Berto che se ben tu ti visis, a diference di cumò, al jere biel là a vore ogni dì.
Chel sì che al è jere un galantom, no dibant o vin podût lâ in pension tant a buinore. Oltri al rispiet e a l’amicizie, us à paiât simpri dutis lis marchetis pe pension. So fi invezit, propit lui che si è gratât i coions fin a trente agns, cun chei che lavorin par lui al è piês di un cjan.
Al fâs i bêçs e si è fat potent cui lavôrs a progjet, partidis iva, contrats part time, straordenari paiât a neri e met in zonte dutis lis gnovis machinis che lavorin miôr di un cristian. Par lui baste comandâ e jemplâsi il tacuin, ancje se ator ator la int e mûr di fan. Chê gnove clape di parons che je vignude fûr in chescj agns si sbat propit i coions di ducj. Daspò e fasin di dut par confondi la int, sepulî chê vecjie tradizions, che a pene finide la vuere si jerin inficjade ancje tal cjâf di ducj i parons. Ven a stai chê biele usance di dâ ce che i spiete a cui che al lavore par te.
Ma se va indenant cussì, Gjino, tornarà pardabon la miserie e, magari cussì no, Diu mi mandi un colp se no je vere, tornaran ancje i comuniscj”.
Gjino, bevuçant un fregul a la volte, jenfri cualchi bocjade, scoltave lis peraulis dal so ami Bepo butant il voli tal cjanton là che la television piade e mostrave lis partidis di balon zuiadis tal dopo di misdì.
Almancul chês lu straviavin un pôc, ancje tai siei voi a sbrissave jù cualchi lagrime e la sô muse e jere deventade lancurose come chê de Madone.
Cui sa se jerin colpe dai masse tais che al veve bevûts o se lis peraulis di Bepo i vevin fat tornâ tal cjâf il pinsîr di siei fîs grancj, grues e studiâts, ma magari cussì no, ancje lôr cence un lavôr. Un pinsîr chest che lu fruçave.
di Nello Malisano


text:
7 coments On La Patachine
-
-
Pues jessi pardabon sucedude; in timp di vuere an cumbinavin di cuetis e di crudis. Il finâl al è mareôs e se la Patachine e fos lade in Gjermanie al sarès stât miôr par je e forsit ancje par no, che cumò o varessin la Merckel a comandâ; cuissà.
Dut câs par me e je di Nelo, che al è puartât pe nature, come che al dîs Bepi. In confidence Nelo, o varès dât ancje jo une sgurladine a lis tubaduris de Patachine, se o fos stât intai bregons di Helmut.
Ce dîstu?
Mandi
-
Usti, mi dismenteavi.
Ni vore di compliments al Bepi, che su lis pagjinis dal Strolic Furlan pal 2017, al à scrit 12 bielissims articui di Astronomie (un par mês). Metûts ju ben e cuntun lengaç a la puartade di ducj. Ben poiade Bepi e gracie.
Mandi
P.S.: o cjapi la ocasion par invidâ, chei che no lu àn ancjemò fat, a notâsi ae Societât Filologjiche Furlane. La poie ae nestre lenghe, si fâs ancje cussì.
-
-
Come simpri o scuasi o vevi scrit un biele naine contant che par me al prin puest come suspiet al jere Pauli, par vie di chê " an ni vore" che Pauli (ma ancje Nello) a doprin intal lôr biel scrivi. Cumò a l'è clar che al reste dome Pauli: bielonone la tô conte, la vevi lete in talian ma scrite cussì e je une vore miôr. Compliments di cûr par il tô scrivi sclet e matanic!
-
-
Brâf a chel che le à scrite, al à rispietât la veretât dai fats. O pensi che al sedi Pauli Jacus.
Ancje tal gno paîs e je sucedude une di chestis azions punitivis cuintri une biele fantate dai cjavei bionts e riçots, dome che cheste no jê lade di nissune bande come Virgjinie, si je fermade cjalant coragjose al svindic tai voi. Passât un timput di clausure dut il paîs i podè viodi il cressi dai riçots cuant che leve ator cu la biciclete metintju in biele mostre.
Lassant di bande cualsisei considerazion personâl che si vueli dî, par gno cont a forin azions di barbars.


text:
25 aprile 2006
A Maian, Atletico Mineiro-Azerbaijan: 2 a 0
Biele partide vuê a Maian, li che la scuadre brasiliane e à vinçût su di chê azare. Stant che o vin fat cognossince cun chei dal Atletico Mineiro, Paolo Graziani (te foto piçule) al subit domandât di podê lâ a fâ lis vacancis a Belo Horizonte: achì al è che al telefone al sindic de citât brasiliane e, stant che al è convint che e je sul mâr, al è che i domande trop che coste un gabine, sdraio e ombrelon… Pecjât che Belo Horizonte e je a 800 metris di altitudin e il mâr nol è propit a un tîr di sclop... (chi in bande a çampe si pues viodi). Par dî la veretât la scrite “Horizonte” e rive cuasi dute sul Atlantic, ma no crôt che e sedi la stesse robe… ma va tu a spiegâial a Pauli… Po ben… mi sa che al è miôr che intant si vadi a fâ une svuacarade tal Tiliment o te Tor. Compliments al President Renzo Natolini e a dute la societât dal Maian pe organizazion dal event! Bulos ancje i cogos e chei dal bevi! Grazie a ducj pe biele zornade!
Nessun commento:
Iscriviti a: Commenti sul post (Atom)


text:
«Fabio ti aio contât di chê volte che o jeri lât a Milan in biciclete?»
«No! Nono, no tu mi lu âs mai dit».
«Alore cumò ti conti; Tu âs di savê, che cuant che o jeri zovin, mi varès plasût une vore lâ indenant cui studis. La mestre Siacca, che mi à fat scuele tes elementârs, e veve cirût in dutis lis manieris di convinci gno pari, a paiâmi la iscrizion al Esam di stât, come privatist. A si tratave di 500 francs di chê volte. Ma nol è stât nuie di fâ, di rivâ a convincilu, lui al contindeve dome le sô idee, e cussì i a dit a la mestre “Siore mestre, a je ore che al impari un mistîr, no stâ dome a pierdi timp daûr aes monadis”. E cussì mi a mandât a imparâ il mistîr di marangon, là di Migjio Strissule.
«Jo o levi a lavorâ ogni dì malvulintîr, o vevi simpri la sperance di cjatâ un lavôr un tic di miôr. Cuant che o ai sintût che Jacum di Poç al sarès lât a Milan a cirî lavôr, no ai spietât nancje un moment, o soi partît di corse a domandâi se o podevi lâ vie ancje jo cun lui».
“Sa tu âs une biciclete e voie di pedalâ, par me a va benon, cussì o varès compagnie”.
In chê sere, dopo cheste rispueste di Jacum, jo o jeri, il plui content dal mont, e cul pinsîr o jeri bielzà a Milan.
«Daspò il probleme vêr, al jere chel di rivâ a convinci gno Barbe Meno a prestâmi le sô biciclete, soredut parcè che lui la tignive di cont come une relicuie.
Fabio, jo ti dîs la veretât, e je volude la man dal Signôr par rivâ a convincilu a dâmi le biciclete.
Mê mari, ogni dì che e passave, a man, a man, che si vicinave la ore de mê partence, a cresseve lis Ave Mariis ae Madone par avodâmi ae Sô protezion.
Lâ a Milan in biciclete inta chei agns, nol jere facil, lis bicicletis par ben tignudis che e fossin, no jerin di sigûr lis bicicletis lizeris che e son vuê, cence fevelâ des stradis, plenis di claps e di di busis. Nus a volût plui di une setemane par rivâ. Mangjâ pôc e pedalâ tant, e durmî indulà che si podeve. Par nestre fortune il cusin di Jacum, che al viveve a Milan nus à dât ospitalitât.
Al jere une brave persone, e nol steve mâl nancje cul tacuin. Jo no pues dismenteâ il so boncûr, a pene che o sin rivâts, nus à subit fats jentrâ inte sô cjase,e nus a dât di mangjâ, e nus à metûts a durmî intune cjamarute sotet, mi pareve di jessi za un siôr.
I prins doi dîs ju vin spindûts a cjalâ la citât.
«Denant dal Domo o jeri restât incantesemât, tal viodi chel spetacul di costruzion, ducj chei ricams su lis balaustris e chei sgherlifs tai penacui e ator ator dai balçons, e parevin fats cul trafôr,
e la sù adalt parsore di dut, chel sflandôr de Madonute di aur.
Jo no rivavi a movimi di li, o jeri come se o fos stât inclaudât inte strade, denant a chê maravee.
Dopo un pôc di timp che jerin a Milan, midiant des cognossincis che al veve il cusin di Jacum, jo ai cjatât di lâ a lavorâ come aprendist intune fabriche di automobii di gale, lis miôr di chê ete.
“La Isotta Fraschini”. Dilunc de zornade o levi a vore e la sere o fasevi un cors par deventâ un mecanic eletricist.
Dopo un an di sacrificis, o jeri sistemât a vonde ben. Jo ‘nd ai di disi grazie fin che o campi al Signôr e al cusin di Jacum. Fabio cheste storie che ti ai contât, a son ducj fats di veretât, chest tal siguri jo».
di Plume di Ingjustri
#209


text:
I sindics de ACLiF a tornin a cjapâ in man la pene par domandâi ae RAI il rispiet di ce che a previodin lis leçs talianis in merit ae presince de lenghe furlane intal servizi radiotelevisîf public. Di fat, i prins citadins de Assemblee de Comunitât Linguistiche Furlane, che e met dongje vuê cirche 120 Comuns, a scrivaran une letare par vê tal Avrîl che al ven – cuant che e sarà in scjadince la proroghe de vecje e no suficiente convenzion – un gnûf document dulà che si varà di definî une presince plui fuarte de lenghe furlane intes trasmissions RAI, cul stanziament des risorsis che a coventin de bande dal Guvier talian, scomençant dai programs televisîfs che vuê no proponin nuie di ce che a previodin la leç taliane 483 dal 1999 e lis convenzions internazionâls par une minorance come chê furlane.
La iniziative e je stade presentade in ocasion de assemblee de ACLiF che si è tignude a Udin, tal Palaç Belgrado. Dilunc dai lavôrs, il president de Assemblee Markus Maurmair al à comunicât il risultât di un incuintri cul responsabil de RAI incjariât di scrivi la gnove convenzion e indulà che a jerin presints ancje i dirigjents de ARLeF e de Filologjiche, anticipant cualchi contignût dal acuardi jenfri la emitent publiche e la Presidence dal Consei dai Ministris in cont de lenghe furlane: “Prime di dut – al à dit Maurmair – la prossime convenzion e sarà dome pal Friûl – Vignesie Julie e in particolâr pal furlan e pal sloven, e no come chê di prime in comun cu la Val di Aoste. Cun di plui, e je stade pandude la volontât di sprolungjâ di 3 a 5 agns la durade de convenzion par vê plui pussibilitât di programazion. Par finî, e je ancje la promesse che la Presidence dal Consei dai Ministris e darà plui risorsis ae RAI par permeti – si augure il president de ACLiF – une presince informative par furlan in television”.
Dal incuintri cul dirigjent RAI e je vignude fûr ancje la impuartance de azion dai 76 sindics che l’an passât a àn firmade une letare par domandâi ae RAI il rispiet de leç su la presince de lenghe furlane intes trasmissions de emitent: “Nus àn fat capî che chest al è il moment di tornâ a fâ sintî la nestre vôs, e par chest il diretîf de ACLiF al à prontât trê letaris diferentis: une di inviâ ae Regjon Friûl – Vignesie Julie, une ae RAI e une ae Presidence dal Consei dai Ministris par domandâ cualchi incuintri, in mût che ogni istituzion si cjapi i siei impegns in merit aes richiestis de ACLiF”, al à continuât Maurmair ricuardant l’obietîf minim di otignî un spazi informatîf cuotidian par furlan di 5 minûts ae fin dal telegjornâl regjonâl des 7 e 30 sore sere. La ACLiF e domandarà su chest un incuintri cun Andrea Martella, sot segretari ae Presidence dal Consei dai Ministris cun deleghe ae Informazion e ae Editorie, che – par altri – al è di Puart.
Vie pe assemblee de ACLiF si à fevelât ancje de segnaletiche stradâl par furlan che e je previodude in maniere clare de Leç regjonâl 29 dal 2007 pai Comuns cun comunitâts furlanofonis tuteladis de leç, e dut câs istès ostacolade dai uficis di cualchi Polizie locâl, un probleme che si sta interessant la ARLeF e che su chel il diretîf de ACLiF al intint coinvolzi la Regjon pe assegnazion di gnovis risorsis. Par finî, a son stâts presentâts il gnûf logo e il gnûf sît internet de Assemblee “www.aclif.it”.


text:
Contis dal Ostîr
La scudiele
Contis dal Ostîr
14 coments On La scudiele
-
-
-
-
-
-
-
-
Par me al è Rafael, la fevelade e je le sô, mi visi ben di so nono Lindo intes "Contis di famee" che m'al ài supât (il libri) intun tic e tac (come ch'e conte Catine) e dispes o torni a lei chês che plui mi 'nd àn plasût. Pauli, o soi ancjemo a chi,in cjar e celulite…cualchi probleme cu la salût dal gno om e tant lavôr di manoalance di puartâ indenant. Ancje cul mâl, ma ben jemplât di antidolorifics, a si impense ogni dì plui di alc ce fâ e jo o soi chê che (cuant che mi soi maridade) e veve il pacut "all inclusive" par ducj i cjantôns là che al covente …ma cetancj cjantôns no sono mai a chi????O scrîf su fb, ma dome robis di agns indaûr che o pues fâ "copie e incole" E…par jessi sclete fintremai in somp, cul talian no voi indenant cul jutori dal grant dizionari bilengâl furlan, cussì no j doi dut chel ce fâ a corezi fals a Rafael! O léi dutis lis contis istes, a cheste ore no pues plui fâ di mancul di "Contecurte" …piês di une droghe (salvie, rosmarin, basili, picjis di garoful, pevar…)Mandi a cui che i soi mancjade e ancje a chêi altris! Barbara
-
-
-
-

seg_langs: fur_Latn epo_Latn fur_Latn lmo_Latn unk unk unk unk unk unk unk unk fur_Latn unk unk unk unk


text:
Une serie di trê confezions cartonadis cun dentri ancjetancj libris. A contin lis storiis di GjatUT, un gjat furlan tant simpatic. I trê libruts a son indreçâts a fruts di etâts diviersis: il prin al à grancj dissens e une sole peraulute, il secont al à dentri piçulis frasis, il tierç al à un test cuntune storie articolade. In cheste seconde serie si scomence un viaç esploratîf intes carateristichis de Sierade, intai sunôrs e intai rumôrs dai animâi, e intes ativitâts dai tancj amîs dal gjat UT che, cu lis sôs aventuris cuotidianis, al fâs fâ bocje di ridi sedi i piçui che i grancj.
Detais
2017 Golaine par fruts “GjatUT – A ogni frUT… Il so librUT”
Confezion cartonade cun trê libruts – pp 24 x 3
©2017 Corvino Edizioni
Progjet finanziât de ARLeF – Agjenzie Regjonâl pe Lenghe Furlane
Tescj: Deborah Crapiz
Ilustrazions: Doriana Alessio
Consulence linguistiche: Raffaella Picco
Supervision tescj e imagjins: ARLeF – Agjenzie Regjonâl pe Lenghe Furlane
Impagjinazion e stampe: Litostil® sas di Corvino Nicola e Michele & C., Feagne (Ud)
Distribuzion: www.corvinoedizioni.com
Cjale e scolte la leture dal libri “Ce fasino i amîs di UT?” achì:


text:
Jê, Lussie, lu veve zurât, jê.
– Cuant che al mûr, o voi a spudâi su la muse! Cu la scuse de aghe sante, o soi simpri sô sûr! mi lassaran jentrâ. E li i spudi in muse. Crôs di Diu che i spudi in muse! E bondant! A son agns che ingrumi salive in bocje, propi par chel!
Vedue mai rassegnade, che chel om jal vevin puartât vie a tradiment, masse bon lui, un toc di pan! Tant di fidâsi di chel cugnât che al nadave intal mâr dai afârs tanche un cjan di mâr intal mâr.
– Societât, metinsi sù, dai! Jo o voi a comprâ il legnam, tu tu lu lavoris come che tu sâs a fâ tu… dome tu …mans di aur che tu âs… e o fasìn i bêçs! O voi in Yugo a cjoli il len, che al coste mancul, o voi in Ongjarie. O in Romanie, mior ancjemò! O fasin dai pre-lavorâts, e je tante domande, o sai ben jò! o fasìn fûc e flamis…jo e te…in socie!
Sì!
Sì, fin che lis robis a jerin ladis ben, benut, vie! Po…la domande no je plui chê, no si vent plui, clients che a scjampin, debits…
– No sta vê fastidi, o pensi, jo! Une ipoteche, magari, ce vuelistu che e sedi une ipoteche! Ancje su la cjase, parcè di no! robis di nuie!
Dut, dut i veve mangjât a chel puarìn! Parfin la cjase di so puar pari, ereditade dai vons e che simpri al contave trops balins che al veve spudât par podê riscatâle dute, ancje la part che ur veve tocjât alis sôs sûrs!
Dut!
Fin che al si veve inmalât, chel puar om, e nol veve plui vude voie di vivi. Al si veve lassât lâ, al si veve lassât murî. Di crepecûr.
Plui che la malatie lu veve copât il crepecûr.
E Lussie no le veve mai glotude! Si le ve leade al poleâr. E e ingrumave salive in bocje par podê spudâi miôr a chel cancar di so fradi, che al veve imbroiât il so om, lu veve fat murî.
– Al è plui vecjo di me, tredis agns, al varà ben di murî, no!
E e spiçave la orele ogni volte che e sintive a sunâ di muart, che al sedi lui?
E e ingrumave salive…
Fin che une buinore la cjampane e sunà cence che Lussie le sintis.
So fradi grant al si lassà cunvinci a lâ a tirâi la aghe sante. Al rivà li de cjase mortuorum propi in chel che il pissighet al jere daûr, cuntun façoleton, a suiâ la bocje de muarte de salive che i spissulave fûr, cence savê.
di Laurin Zuan Nardin


text:
Austrie-Ongjarie
La monarchie austro-ongjariche, ancje cognossude come monarchie dal Danau o monarchie dualistiche o monarchie duâl (e clamade ancje Kakanien di Robert Musil, cuntun riferiment ale abreviazion austriache "k. k." par la zone de Cisleitanie) e jere un stât multietnic dale Europe centro- sud-orientâl. Al nassè daspò il cambiament dal Imperi austriac intune monarchie dualistiche secont l'Ausgleich (ven a stâi compromès) austro-ongjaric. Al esistè dal 8 di Jugn dal 1867 al 31 di Otubar dal 1918 (cuant, ale fin dale Prime vuere mondiâl, la Ongjarie a si ritirà de union monarchiche).
E si componeve di doi stâts: dai "reams e i paîs rapresentâts tal Parlament dal ream (tod. Reichsrat), ufizialmentri Cisleitanie" (dome dal 1915 clamade aministrativamentri Austrie), e dai "paîs dale sante corone ongjarese di Scjefin (tod. heilige ungarische Stephanskrone)". Tal 1878 e fo anetude ancje la Bosgne-Erzegovine, aministrade insiemit des dôs entitâts statâls.
I acuardis juridics costituzionâi dal Ausgleich a siguravin (intal sens di une union reâl) la paritât juridiche tra i doi stâts components, in rapuart l'un cun chel altri. Il comun cjâf di stât al ere "l'Imperadôr d'Austrie e re apostolic di Ongjarie'" (tod. Kaiser von Österreich und Apostolische König von Ungarn), dale cjasade dai Asburc-Lorene.
La Austrie-Ongjarie e fo cussì governade di:
Cuntune superficie di 676.715 km² e 52.800.000 abitants cirche (1914), la Austrie-Ongjarie e jere in Europe il secont stât par estension (daûr la Russie) e il tierç par numar di abitants (daûr la Russie e la Gjermanie di chê volte).
Teritorialmentri e comprendeve i atuâi stâts de Austrie, Bosgne-Erzegovine, Cechie, Cravuazie, Slovachie, Slovenie, e part dai odiernis Romanie, Montnere, Polonie, Ucraine, Italie e Serbie.
NonsModifiche
Come za dit, la Austrie-Ongjarie e ven clamade in plui mûts. Di seguit al è un piçul elenc dalis denominazions, culis relativis spiegazions.
- Tal 1868 l'imperadôr e re Francesc Josef I al stabilis formalmentri il non inmò doprât "monarchie austro-ongjariche" (tod. Österreichisch-Ungarische Monarchie).
- Cuntune conotazion plui gjeografiche, mediant che il Danau al traviersave il stât dualistic par une lungjece di 1.300 km e al costituive il sô flum principâl, a si fevele ancje di "monarchie dal Danau" (tod. Donaumonarchie).
- Parvie dale costruzion su derit costituzionâl di dutis dôs lis parts dal ream, si pues invezit doprâ la definizion "monarchie dualistiche" (tod. Doppelmonarchie). Cheste definizion no à nuie a ce fâ cul simbul imperiâl austriac de acuile a doi becs, che il popul ongjarês nol puartave.
- In aree gjermanofone, la Austrie-Ongjarie e ven ancje definide k. u. k. Monarchie (scurtadure di kaiserliche und königliche Monarchie), che par furlan al si pues voltâ "monarchie imperiâl e regâl".
- Inte leterature si fevele ancje di "Kakanien" - une espression che e ven dal romanç di Robert Musil "L'om cence cualitâts" e che e derive simpri dale abreviazion "k. u. k.".
I nons dai stâts componentsModifiche
Cuant che intal passât si fevelave di un dai doi stâts components, a esistevin denominazions specifichis.
- La Austrie imperiâl - fintremai il 1915 - e fo ufizialmentri clamade "i reams e i pais rapresentâts tal Parlament dal ream" (tod. die im Reichsrat vertretenen Königreiche und Länder); te sfere politiche e juridiche, a nivel inufiziâl, si doprave ancje il tiermin "Cisleitanie" (tod. Cisleithanien).
- La Ongjarie regâl e vignive invezit ufizialmentri definide "i paîs dale sante corone ongjarese di Scjefin" (tod. die Länder der heiligen ungarischen Stephanskrone), inufizialmentri ancje "Transleitanie" (tod. Transleithanien).
StorieModifiche
La vie viers l'Ausgleich austro-ongjarês (1848–1867)Modifiche
Lis lidrîs dale monarchie austro-ongjariche a si cjatin tale contraposizion fra l'Imperi austriac e il ream di Prussie par la supremazie inte Confederazion todescje, che e jere stade impastanade il 8 di Jugn dal 1815 cule Austrie come potence presidenziâl. La Austrie e jere par la Prussie l'ingredei principâl tale Soluzion piçul-todescje (tod. Kleindeutsche Lösung), puartade de Lighe nazionâl todescje (tod. Deutscher Nationalverein): cheste soluzion e proviodeve une fusion dai paîs dale Confederazion todescje sot la egjemonie dale Prussie, cun la contemporanie esclusion de Austrie.
Cheste contraposizion a si disgredeà il 3 di Lui dal 1866 te bataie di Königgrätz (vuere austro-prussiane) a pro de Prussie. La consecuence plui pesante di cheste vuere par l'Imperi austriac e fo l'isolament par vie de separazion obleade dai stâts todescs. A chest indebiliment dal grop gjermanofon tal Imperi al corispondè un rinfuarciment dalis nazionalitâts non gjermanofonis dominantis demografichementri, che al faseve temê la colade di chest stât multietnic (belza periculât tal 1848).
Par limitâ chest pericul, la cjasade imperiâl e dovè prime di dut gjavâ tension al rapuart cul cêt dominant ongjarês. Dal pont di viste dai Asburc ribei tal 1849, i ongjarês a poderin vigni batûts dome cul jutori de Russie. Cule esecuzion di Lajos Batthyány - prim ministri ongjarês di chê volte - e di tros dai siei compagn di bataie, il vincjin Francesc Josef I al divierzè purpûr tal 1850 un abiss, che al deventà in mò plui grant cule separazion de Voivodine, Cravuazie, Slavonie e Transilvanie e cule sumission dal rest de Ongjarie par vie de fuarce militâr dal arciduche Albrecht.
Cule emancipazion dai contadins la cjasade dai Asburc e si cjatave definitivamentri cuintri la nobiltât ongjarese, che e reagì cuntune resistence passive, inte forme di refût dai funzionaris e de vuide. Chest al rindì necessarie une presince militâr permanente. Come lât positîf di cheste fase che e riduseve i privileçs de nobiltât e che e reprimeve i desideris di segregazion a son, insiemit ale emancipazion dai contadins, la modernizazion dal sistem scolastic, la fin de jurisdizion patrimoniâl e la introduzion dal codis penâl austriac.
Il confront al fò infin dismolât ancje par vie dal boom economic; tantetant un svizinament sustanziâl al fò compiût dome tal 1865 cule riconvocazion dal Parlament locâl ongjarês e cule promesse de amplie restituzion de Costituzion ongjarese dal 1848 de bande dal guviêr imperiâl. Altris pas a jerin urgentmentri necessaris.
Lis tratativis di compromes cui ongjarês a forin caraterizâts di posizions ongjaresis mâl rassegnadis. Lajos Kossuth (il cjâf spirituâl de rivoluzion ongjarese ch'al viveve in esili) e il so considerabil compagnatori a votarin pal distacament de Austrie; un compromes al sares stât (secont Kossuth) la "muart de nazion" e "al vares impuest al paîs la cuarde di trazion di interes forescj".
Ale fin tantetant a si imponè la opinion dal lidêr dai liberai Ferenc Deák. Tal incuintri al sustignì che par une Ongjarie libare, culis sôs fuartis minorancis slavis e todescje, al sares stât il pericul di isolâsi e di vegnî infin dividude tra la Russie e l'Imperi todesc. Une aleance cule Austrie indebilide dal problem interni dalis nazionalitâts, sot il guviêr di un monarcje ch'al si sares impegnât tal gjurament de incoronazion de nazion ongjarese, al sares stât par chest di preferî. Al convincè la nobiltât cundiplui cule osservazion che il compromes al vares ufiert la pussibilitât di mantignî la integritât territoriâl e politiche dai possediments latifondiaris e il primât sulis nazionalitâts non ongjaresis in Ongjarie.
Lis tratativis dal compromes austro-ongjarês a forin combinadis in prin dal agn 1867. Chest agn al vè une rie di acjadiments avonde impuartants, cussì riassumibii:
- 17 di Fevrâr - Francesc Josef I al instituì il gnûf guvier disot dal cont Gyula Andrássy; lis tratativis vienesis a forin combinadis invezit tal indoman.
- 27 di Fevrâr - Al si tornà a meti in vore il parlament dal ream ongjarês.
- 15 di Març - A Ofen, il cont Andrássy al gjurà fideltât cul so guvier al imperadôr. Tal timp istes a forin metudis in vigôr lis regolamentazions dal Ausgleich. Chest al à vâl come dì natalizi dale monarchie dualistiche, ancje se lis leçs dal Ausgleich a forin decidudis dai parlaments di ducj e doi i stâts dome par Dicembar dal stes agn.
- 8 di Jugn - Francesc Josef I al fò incoronât re di Ongjarie a Buda.
La monarchie dualistiche (1867–1914)Modifiche
Francesc Josef I al ere formalmentri il cjâf di stât constituzionâl comun (union personâl); sot la sô direzion a vegnivin aministrâts in comun (union reâl):
- la politiche foreste;
- l'esercit comun (tod. k.u.k. Armee);
- la marine di vuere;
- lis financis ch'a coventavin par chestis ativitâts, intai corispondents ministeris dal ream (tod. k.u.k. Reichsministerien).
Austrie e Ongjarie a podevin di cumò indenant regolamentâ dutis lis altris cuistions ognidune par so cont, dutcâs a si rivà volontariamentri a une aree doanale, economiche e di valude comun.
Cule conclusion dal tratât di compromes a no forin comedadis dutis lis citis, cussì la Ongjarie e si ere notade un adatament ogni dîs agns.